CELEX: 32016D0135
Language: bg
Date: 2016-01-29 00:00:00
Title: Решение за изпълнение (ЕС) 2016/135 на Комисията от 29 януари 2016 година за отлагане на датата на изтичане на срока на одобрението на флокумафен, бродифакум и варфарин за използване в биоциди за продуктов тип 14 (Текст от значение за ЕИП)

2.2.2016   
            
            
               BG
            
            
               Официален вестник на Европейския съюз
            
            
               L 25/65
            
         РЕШЕНИЕ ЗА ИЗПЪЛНЕНИЕ (ЕС) 2016/135 НА КОМИСИЯТА
   от 29 януари 2016 година
   за отлагане на датата на изтичане на срока на одобрението на флокумафен, бродифакум и варфарин за използване в биоциди за продуктов тип 14
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 14, параграф 5 от него,
   като има предвид, че:
   
               (1)
            
            
               Активните вещества флокумафен, бродифакум и варфарин са включени в приложение I към Директива 98/8/ЕО на Европейския парламент и на Съвета (2) за използване в биоциди за продуктов тип 14 и в съответствие с член 86 от Регламент (ЕС) № 528/2012 се считат за одобрени съгласно посочения регламент, ако са спазени спецификациите и условията, определени в приложение I към посочената директива.
            
         
               (2)
            
            
               Срокът на одобрението им ще изтече на 30 септември 2016 г. за флокумафен и на 31 януари 2017 г. за бродифакум и варфарин. В съответствие с член 13, параграф 1 от Регламент (ЕС) № 528/2012 бяха подадени заявления за подновяване на одобрението на тези активни вещества.
            
         
               (3)
            
            
               Поради рисковете, установени при използването на активните вещества флокумафен, бродифакум и варфарин, подновяването на одобрението им става след извършване на оценка на алтернативно активно вещество (или вещества). В допълнение, поради тези рискове одобрението на посочените активни вещества може да бъде подновено само ако се докаже, че е изпълнено поне едно от условията на член 5, параграф 2, първа алинея от Регламент (ЕС) № 528/2012.
            
         
               (4)
            
            
               Комисията предприе проучване на мерките за намаляване на риска, които може да се прилагат към родентициди с антикоагулантно действие, с цел да предложи мерки, които са най-подходящи за намаляването на рисковете, свързани с характеристиките на тези активни вещества.
            
         
               (5)
            
            
               Заявителите следва да получат възможност да вземат предвид заключенията от проучването в своите заявления за подновяване на одобрението на тези активни вещества. Освен това заключенията от посоченото проучване следва да се вземат предвид при вземането на решения относно подновяване на одобрението на всички родентициди с антикоагулантно действие.
            
         
               (6)
            
            
               С цел да се улеснят прегледът и сравнението на рисковете и ползите за всички родентициди с антикоагулантно действие, както и на мерките за намаляване на риска, които се прилагат към тях, оценката на флокумафен, бродифакум и варфарин следва да се осъществява успоредно с оценката на другите родентициди с антикоагулантно действие.
            
         
               (7)
            
            
               Следователно, по причини извън контрола на заявителите, срокът на одобрението на флокумафен, бродифакум и варфарин изглежда ще изтече, преди да е взето решение за неговото подновяване. Поради това е уместно да се отложи датата на изтичане на срока на одобрението на посочените активни вещества за период, който ще е достатъчно дълъг, за да даде възможност за разглеждане на заявленията.
            
         
               (8)
            
            
               Освен по отношение на датата на изтичане на срока на одобрението, тези вещества следва да продължават да бъдат одобрени, ако са спазени спецификациите и условията, определени в приложение I към Директива 98/8/ЕО.
            
         
               (9)
            
            
               Мерките, предвидени в настоящото решение, са в съответствие със становището на Постоянния комитет по биоцидите,
            
         ПРИЕ НАСТОЯЩОТО РЕШЕНИЕ:
   Член 1
   Датата на изтичане на срока на одобрението на флокумафен, бродифакум и варфарин за използване в биоциди за продуктов тип 14 се отлага до 30 юни 2018 г.
   Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 29 януари 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 167, 27.6.2012 г., стр. 1.
   
      (2)  Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (ОВ L 123, 24.4.1998 г., стр. 1).